Rowers ná jaagtog, skietery vasgetrekDie vlugtende verdagtes het beheer oor hul voertuig verloor en in die padversperring op Inandaweg, net voor Newlands-Wesrylaan, vasgejaag [Foto: Marshall Security] Marshall Security het Saterdag ’n groep gewapende rowers in die Newlands-gebied in KwaZulu-Natal ná ŉ jaagtog en ŉ skietgeveg aangekeer. Dié groep is glo deel van ’n bende wat gesoek word vir verskeie kapings en huisrooftogte in Durban-Noord, die Avoca-, Avoca Hulls-, Effingham-, Kenville-, Newlands- en Phoenix-gebied. Volgens Tyron Powell van Marshall Security het hul lede in samewerking met polisielede ’n wit Volkswagen Polo omstreeks 13:00 op Inandaweg gewaar. Die voertuig is glo ná ŉ gewapende rooftog op Fulhamweg in Reservoir Hills gesoek. “Sekuriteit- en polisielede het die voertuig in ŉ hoëspoed jaagtog agterna gesit. ’n Skietgeveg tussen die lede en die verdagtes het uitgebreek,” sê Powell. Die vlugtende verdagtes het beheer oor hul voertuig verloor en in die padversperring op Inandaweg, net voor Newlands-Wesrylaan, vasgejaag. “Vyf verdagtes is in hegtenis geneem, waarna twee later op die toneel aan hul beserings beswyk het. Een verdagte is onder polisiebewaking hospitaal toe geneem terwyl die ander twee verdagtes na die Newlands-polisiestasie geneem is waar hulle dienooreenkomstig aangekla sal word.” Twee ongelisensieerde vuurwapens is ook op die toneel gevind. In ’n afsonderlike voorval wat Sondag naby Mbombela (Nelspruit) in Mpumalanga plaasgevind het, het die polisie twee gewapende rowers in hul spore gestuit toe hulle ’n winkelsentrum wou beroof. Brig. Selvy Mohlala, polisiewoordvoerder, sê polisielede het omstreeks 19:00 berigte ontvang van ’n beplande rooftog by die Sizanani-winkelsentrum in die Tekamahala-nedersetting. “Polisielede is na die toneel waar hulle die verdagtes in ŉ goudkleurige Toyota Avanza gewaar het. Die verdagtes het die polisielede gesien en glo skote op hulle begin afvuur. Die polisielede het teruggeskiet om hulself te verdedig. ’n Hoëspoed jaagtog het daarna gevolg,” sê Mohlala. Die vermeende rowers se voertuig is tydens die jaagtog tot stilstand gedwing nadat een van die motor se bande in die spervuur raakgeskiet is. “Polisielede het die motor deursoek en op ’n vuurwapen afgekom. Twee verdagtes, ŉ man en ŉ vrou van onderskeidelik 24 en 26 jaar oud, is in hegtenis geneem.” Albei verdagtes het tydens die skietery beserings aan die onderlyf opgedoen en het mediese behandeling ontvang. “Die konfiskeerde vuurwapen gaan vir forensiese toetse gestuur word. Die polisie kan nie die moontlikheid uitsluit om nog aanklagte by die klagstaat te voeg nie.” Intussen sal die Onafhanklike Polisieondersoekdirektoraat (Opod) ook die voorval ondersoek. Die verdagtes sal eersdaags in die landdroshof in Mkhuhlu verskyn op aanklag van die onwettige besit van ŉ vuurwapen en ammunisie.